  Виталий Пронин Ижын ортчиз швейцар культуралы сӥзем арня.Сое радъязы Иж город администрация но шоркарысьтымы егитъёслэсь проектъёссэс радъянъя  «Лифт» огазеяськон. Швейцар культуралы сӥзем арня 7 нуналэн гинэ ӧз йылпумъяськы. 10 нунал ӵоже Ижын ортчизы Швейцариысь диалектъёслы сӥзем лекциос, адӟытонъёс, киновозьматонъёс, Швейцариысь режиссёръёсын скайп пыр кенешонъёс, концертъёс но трос мукетыз. Та арня чотын Ижлы сӥзем музейын усьтӥськиз Бернысь художниклэн Петер Эршманнлэн адӟытонэз. Выставкаез усьтон понна Швейцариысь художник Иже вуиз ини 26-тӥ оштолэзе, со видео-фото инсталяция амалэн ужа.Ижысь музейлэн кивалтӥсез Марина Рупасова верамъя, та арня туж тунсыко потӥз Ижын улӥсьёслы. Со валаське музейын ужась адӟытонъя но.- Петер Эршманнлэсь выставказэ усьтонэ 150-лэсь уно адямиос лыктӥзы. Ми, музейын ужасьёс но, Ижысь улӥсьёс асьмелы усьтӥмы туж аспӧртэмлыко, паймымон но тунсыко художникез. Петер Эршманн аслэсьтыз творчествозэ ӵошатэ наукая ужасьлэн удысэныз. Кызьы биолог микроскоп пыр учке лулосъёслэсь, будосъёслэсь векчи люкетъёссэс-ёзвиоссэс, озьы ик со аслаз суредъёсаз возьматыны тырше улонмылэсь, адямиослэсь пуштроссэс. Со адӟе сое, мае мукетъёс уг синйылто. Выставка ужаз май праздникъёсы, шутэтскон нуналъёсы. Дорамы трос калык ветлӥз, озьыен адямиослэн тодэмзы потэ швейцар культураез но  искусствоез, - шуиз Марина Борисовна. Ижлы сӥзем музейын усьтӥськиз Бернысь художниклэн Петер Эршманнлэн адӟытонэзИжысь музейын ик ортчиз «Вералэн лабораториез» ужрад. Марина Рупасова верамъя, со сӥземын вал Россиысь химия наукаосъя нырысетӥ нылкышно докторлы Вера Богдановскаялы. Санкт-Петербургын 1867-тӥ арын вордӥськем Вера дышетскиз Женеваысь университетын, бӧрысь бызиз дворянинлы Яков Поповлы. Кузпалъяськон аразы ик пиосмуртэз ыстӥзы ужаны Ижысь заводэ, картэз сьӧры татчы вуиз кышноез но. 1896-тӥ арын лабораториын, опыт лэсьтыкуз, химия суретэн пробиркаос пуштӥзы но, 28 аресъем Вера Попова усыкмыса кулӥз. Пиосмурт кышнозэ отпевать кариз Ижысь Александр Невскийлы сӥзем соборын. Тӥни озьы Ижын куспетӥ луиз егит тодосчилэн улонэз.Галина СемёноваТуспуктэм басьтэмын https://vk.com/swissweek2016 бамысь  